
Betegtájékoztató: Információk a beteg számára

Anabrest 1 mg filmtabletta

anasztrozol

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer az Anabrest és milyen betegségek esetén alkalmazható?
2. Tudnivalók az Anabrest szedése előtt
3.	Hogyan kell szedni az Anabrestet?
4.	Lehetséges mellékhatások
5	Hogyan kell az Anabrestet tárolni?
6.	A csomagolás tartalma és egyéb információk


1. Milyen típusú gyógyszer az Anabrest és milyen betegségek esetén alkalmazható?

Az Anabrest az anasztrozol nevű hatóanyagot tartalmazza. Ez az aromatáz-gátlóknak nevezett gyógyszercsoportba tartozik. Az Anabrestet emlőrák kezelésére alkalmazzák olyan nőknél, akik túl vannak a menopauzán. 

Az Anabrest a szervezet által termelt, ösztrogén nevű hormon mennyiségének csökkentése által fejti ki hatását. Ezt egy természetes anyag (enzim) gátlásával éri el, amelynek a neve „aromatáz”. 


2.	Tudnivalók az Anabrest szedése előtt

Ne szedje az Anabrestet:
· ha allergiás az anasztrozolra vagy a gyógyszer (6. pontban felsorolt) egyéb összetevőjére,
· ha terhes vagy szoptat (lásd a „Terhesség, szoptatás és termékenység” részt). 

Ne szedje az Anabrestet, ha a fentiek közül valamelyik vonatkozik Önre. Ha nem biztos valamiben, beszéljen kezelőorvosával vagy gyógyszerészével a gyógyszer alkalmazása előtt. 

Figyelmeztetések és óvintézkedések
Az Anabrest szedése előtt beszéljen kezelőorvosával:
· ha még rendszeresen menstruál, nincs túl a menopauzán;
· ha tamoxifén- vagy egyéb ösztrogén-tartalmú gyógyszert szed (lásd az „Egyéb gyógyszerek és az Anabrest” részt);
· ha valaha a csontok erősségét érintő problémája (oszteoporózis) volt;
· ha máj- vagy veseproblémái vannak.

Ha nem biztos abban, hogy a fentiek közül bármelyik érvényes Önre, beszéljen kezelőorvosával vagy gyógyszerészével, mielőtt elkezdi szedni az Anabrestet.
Ha Ön kórházba megy, mondja el a gondozását végző egészségügyi szakembereknek, hogy ezt a gyógyszert szedi.
Egyéb gyógyszerek és az Anabrest
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint alkalmazni tervezett egyéb gyógyszereiről.

Erre azért van szükség, mert az Anabrest befolyásolhatja más gyógyszerek hatását, néhány gyógyszer pedig az Anabrestre lehet hatással. 

Ne szedje az Anabrestet, ha a következő gyógyszerek valamelyikét szedi: 
· Az emlőrák kezelésére használt bizonyos gyógyszerek (szelektív ösztrogénreceptor modulátorok), például tamoxifént tartalmazó gyógyszerek. Ennek oka, hogy ezek a gyógyszerek gátolhatják az Anabrest megfelelő működését. 
· Ösztrogén-tartalmú gyógyszerek, például a hormonpótló kezelések (HRT). 
Ha ez vonatkozik Önre, kérje kezelőorvosa vagy gyógyszerésze tanácsát. 

Beszélje meg kezelőorvosával vagy gyógyszerészével, ha a következőt szedi: 
· „LHRH-analógoknak” nevezett gyógyszerek. Ide tartozik a gonadorelin, a buszerelin, a goszerelin, a leuprorelin és a triptorelin. Ezeket a gyógyszereket emlőrák, bizonyos női egészségügyi (nőgyógyászati) problémák és terméketlenség kezelésére használják. 

Terhesség, szoptatás és termékenység
Ne szedje az Anabrestet, ha terhes vagy szoptat. Ha teherbe esik, hagyja abba az Anabrest szedését, és beszéljen kezelőorvosával. 

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre 
Nem valószínű, hogy az Anabrest befolyásolja a gépjárművezetéshez és a gépek kezeléséhez szükséges képességeket. Néhányan azonban gyengeséget vagy álmosságot érezhetnek az Anabrest-kezelés ideje alatt. Ha ezt tapasztalja, kérje kezelőorvosa vagy gyógyszerésze tanácsát. 

Az Anabrest laktózt és nátriumot tartalmaz
Az Anabrest laktózt (tejcukrot) tartalmaz, amely egy cukorfajta. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3.	Hogyan kell szedni az Anabrestet?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát.

· A készítmény ajánlott adagja naponta egyszer 1 db tabletta (1 mg anasztrozol).
· Próbálja meg minden nap azonos időben bevenni a tablettát. 
· A tablettát egészben, egy pohár vízzel nyelje le. 
· Nem számít, hogy az Anabrestet étkezés előtt, közben vagy azután veszi be. 

Annyi ideig szedje az Anabrestet, ameddig kezelőorvosa mondja Önnek. Ez egy hosszú távú kezelés, lehet, hogy évekig kell szednie a gyógyszert. 

Alkalmazása gyermekeknél és serdülőknél
Az Anabrest nem adható gyermekeknek és serdülőknek. 

Ha az előírtnál több Anabrestet vett be
Ha az előírtnál több Anabrestet vett be, azonnal forduljon orvoshoz.

Ha elfelejtette bevenni az Anabrestet
Ha elfelejtett bevenni egy adagot, vegye be a szabályosan következő adagot.
Ne vegyen be kétszeres adagot a kihagyott adag pótlására. 

Ha idő előtt abbahagyja az Anabrest szedését
Ne hagyja abba az Anabrest alkalmazását, csak ha kezelőorvosa ezt mondja Önnek. 

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét. 


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba az Anabrest szedését, és kérjen sürgős orvosi segítséget, ha az alábbi súlyos, de nagyon ritka mellékhatások bármelyikét észleli (10 000-ből legfeljebb 1 beteget érinthet):
· Rendkívül súlyos bőrreakció fekélyekkel és hólyagokkal, amelynek neve „Stevens–Johnson-szindróma”. 
· Allergiás (túlérzékenységi) reakció, ami a torok megdagadásával jár és nyelési vagy légzési nehézséget okozhat. Ezt „angioödémának” nevezik.

Nagyon gyakori mellékhatások (10-ből több, mint 1 beteget érinthet) 
· Depresszió
· Fejfájás. 
· Hőhullámok. 
· Hányinger. 
· Bőrkiütés. 
· Ízületi fájdalom vagy merevség. 
· Ízületi gyulladás (artritisz). 
· Gyengeségérzés. 
· Csontritkulás (oszteoporózis). 

Gyakori mellékhatások (10-ből legfeljebb 1 beteget érinthet) 
· Étvágytalanság. 
· A koleszterinnek nevezett zsírjellegű anyag megemelkedett vagy magas szintje a vérben. Ez vérvizsgálattal állapítható meg. 
· Álmosságérzés. 
· Karpális alagút szindróma (zsibbadás, fájdalom, hidegérzés és gyengeség a kéz részeiben).
· Bizsergés, szúrás vagy zsibbadás érzése a bőrben; az ízérzékelés elvesztése vagy hiánya.
· Hasmenés. 
· Hányás. 
· A májműködésre utaló értékek változása a vérképben. 
· Hajhullás. 
· Allergiás (túlérzékenységi) reakciók, az arcon, ajkakon és a nyelven is. 
· Csontfájdalom. 
· Hüvelyszárazság. 
· Hüvelyi vérzés (általában a kezelés első néhány hetében – ha a vérzés folytatódik, beszéljen kezelőorvosával).
· Izomfájdalom.

Nem gyakori mellékhatások (100-ból legfeljebb 1 beteget érinthet) 
· A májműködésre utaló értékek (gamma-GT és bilirubin) változása a vérképben, amely speciális vérvizsgálattal állapítható meg. 
· Májgyulladás (hepatitisz). 
· Csalánkiütés. 
· Pattanó ujj (az ujjak vagy a hüvelykujj hajlított állapotban marad).
· A vér kalciumszintjének emelkedése. Ha hányingert, hányást vagy szomjúságot tapasztal, beszéljen kezelőorvosával, mert lehet, hogy vérvizsgálatra van szüksége.

Ritka mellékhatások (1000-ből legfeljebb 1 beteget érinthet) 
· A bőr ritka gyulladása, amely piros foltokkal és hólyagokkal járhat. 
· Túlérzékenység okozta bőrkiütés (allergiás vagy anafilaxiás reakcióból adódóan) 
· A kis vérerek gyulladása, amely a bőr piros vagy lila elszíneződését okozza. Nagyon ritkán ízületi, hasi és vesefájdalom jelentkezik; ezt „Henoch-Schönlein purpura”-nak hívják. 

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg)
· Szemszárazság 
· Lichenoid kiütés (apró, viszkető, vörös vagy lila dudorok a bőrön) 
· Íngyulladás, más néven tendinítisz (az izmot a csonthoz rögzítő kötőszövet gyulladása) 
· Ínszakadás (az izmot a csonthoz rögzítő kötőszövet szakadása) 
· [bookmark: _GoBack]Memóriazavar

Hatása a csontokra 
Az Anabrest csökkenti az ösztrogénnek nevezett hormon mennyiségét a szervezetben. Ez csökkentheti a csontok ásványianyag-tartalmát. Csontjai kevésbé erősek lehetnek, és valószínűbb lehet a csonttörés. Orvosa ezeket a kockázati tényezőket a menopauzán túli nők csontjainak egészségére vonatkozó iránymutatásoknak megfelelően fogja kezelni. Beszélje meg kezelőorvosával a kockázatokat és a kezelési lehetőségeket. 

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Anabrestet tárolni?

Ez a gyógyszer nem igényel különleges tárolást.

A gyógyszer gyermekektől elzárva tartandó!

A dobozon feltüntetett lejárati idő (EXP) után ne szedje a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Anabrest?
· A készítmény hatóanyaga az anasztrozol. A készítmény 1 mg anasztrozolt tartalmaz filmtablettánként.
· Egyéb összetevők a tablettamagban: laktóz-monohidrát, karboximetilkeményítő-nátrium (A típus), povidon (E1201) és magnézium-sztearát (E572).
A filmbevonat makrogolt, hipromellózt (E464) és titán-dioxidot (E171) tartalmaz.

Milyen az Anabrest külleme és mit tartalmaz a csomagolás?
Az Anabrest fehér színű, kerek, mindkét oldalán domború, egyik oldalán „ANA” és „1” mélynyomású jelöléssel ellátott filmtabletta.

Az Anabrest 10, 14, 20, 28, 30, 50, 56, 60, 84, 90, 98, 100, illetve 300 db tablettát tartalmazó buborékfóliában, továbbá 28, 50, 84, 98, 300, illetve 500 db tablettát tartalmazó kórházi buborékfóliában kerülnek forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja:
Egis Gyógyszergyár Zrt.
1106 Budapest, Keresztúri út 30-38.
Magyarország

Gyártó:

Synthon Hispánia, S.L.
C/Castelló, 1
Poligono Las Salinas
08830 Sant Boi de Llobregat
Barcelona
Spanyolország

Synthon BV
Microweg 22
6545 CM Nijmegen
Hollandia

Egis Gyógyszergyár Zrt
1165 Budapest, Bökényföldi út 118-120.
Magyarország


Ezt a gyógyszert az Európai Gazdasági Térség tagállamaiban az alábbi neveken engedélyezték:

	Hollandia
	Egistrozol 1 mg filmomhulde tabletten

	Bulgária
	Egistrozol 1 mg film-coated tablets

	Csehország
	Egistrozol 1 mg potahované tablety

	Magyarország
	Anabrest 1 mg filmtabletta

	Lengyelország
	Egistrozol

	
	

	Szlovákia
	Egistrozol 1 mg filmom obalené tablety

